Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: (IX. 20.) Korm. határozat 10. pontja, valamint a jogszabályszerkesztésről szóló 12/1987. (XII. 29.) IM rendelet
Paragraph Index: 1425

67. A társult viszonyban folyó, illetve az Európai Unióhoz való csatlakozást előkészítő hazai jogharmonizációs tevékenységben alapvető kérdésként vetődik fel újból és újból, hogy a közösségi jog mely forrásait kell vagy célszerű figyelembe venni mindaddig, amíg Magyarország nem lesz az Európai Unió tagállama. Hasonlóképpen fontos kérdés, hogy a közösségi jog és a tagállami jogrendszer viszonyát rendező elvek és mechanizmusok alkalmazhatók-e a csatlakozást előkészítő társult viszonyban és mennyiben befolyásolhatják a társult országban folyó jogharmonizációs tevékenységet. E kérdések megválaszolása annak meghatározásához is nagyban hozzájárul, hogy a magyar jogrendszer miként, milyen főbb szakaszokban készíthető fel az Európai Unióhoz történő csatlakozásra. Jogi értelemben eldönti tehát, hogy a közösségi joghoz való igazodásnak melyek azok a jogalkotási és egyéb feladatai, amelyek — természetesen az integrációs stratégiával és a csatlakozási tárgyalásokon követett célokkal összhangban — a csatlakozást megelőzően elvégezhetők, és melyek azok a jogszabály-változások, amelyek szükségképpen csak a csatlakozási szerződés hatálybalépésével egyidejűleg léphetnek hatályba és válhatnak alkalmazhatóvá. Emellett e kérdések megválaszolása annak tisztázásához is hozzájárul, hogy a közösségi jog egyes forrásai általában milyen típusú nemzeti jogalkotást tesznek szükségessé vagy engednek meg egyfelől a tagállamokban, másfelől a csatlakozásra készülő társult országokban.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes